Նյարդային համակարգը ախտահարվում է վաղ` սկզբում առաջանում է թուլություն, ջարդվածության զգացում, ապաթիա, գլխացավ, տրամադրության անկում, որոնք խիստ արտահայտվում են արդեն բարձր ջերմության ֆոնի վրա: Դիտվում է անոթազարկի լաբիլություն, երբեմն սրտի կծկումների ռիթմի խանգարումներ, զարկերակային և երակային ճնշումների իջեցում: Սրտի տոները խլացած են, գագաթում հնարավոր է սիստոլիկ աղմուկ: Ամենածանր դեպքերում կարող է զարգանալ ինֆեկցիոն-տոքսիկ շոկ: Դիզենտերիայի տիպիկ դասական ընթացքը հիմնականում արտահայտվում է կոլիտի սիմպտոմոկոմլեքսով: Հիվանդները գանգատվում են որովայնում կտրող, կծկանքանմանցավերից, որոնք տեղակայված են զստափոսերում, առավել հաճախ ձախում, դրանց ինտենսիվությունը և տևողությունը կախված է հիվանդության ձևից և ծանրությունից: Որովայնում ցավերը սովորաբար նախորդում են յուրաքանչյուր դեֆեկացիային: Կանչերը հաճախ անարդյունք են, ուղեկցվում են տանջող, ձգող ցավերով հաստ աղու շրջանում`տենեզմներով: Որովայնի խոռոչի օրգանների պալպացիայի ժամանակ շոշափվում է կծկված, տոնիկ լարված հաստ աղին, ավելի թեթև դեպքերում շոշափվում է միայն նրա դիստալ հատվածը`սիգմայաձև աղին, որը շոշափվում է որպես պինդ ինֆիլտրացված, քիչ շարժուն, կտրուկ ցավոտ լար: Հաճախ պալպացիան ուժեղացնում է աղիի մկանների սպազմը և առաջացնում է դեֆեկացիայի կանչեր: